**Szombathely Megyei Jogú Város Önkormányzata Közgyűlésének**

**…/2020. (……..) önkormányzati rendelete**

**a helyi közművelődési feladatok ellátásáról**

Szombathely Megyei Jogú Város Önkormányzatának Közgyűlése a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Törvény) 83/A. § (1) bekezdésében kapott felhatalmazás alapján az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában és a Törvény 76. § (1) és (7) bekezdésében meghatározott feladatkörében eljárva a következőket rendeli el:

1. **A rendelet hatálya**

**1.§**

A rendelet személyi hatálya kiterjed:

a) Szombathely Megyei Jogú Város közigazgatási területén a közművelődési szolgáltatásokat igénybe vevő természetes személyekre,

b) az önkormányzat által fenntartott és működtetett közművelődési intézményekre,

c) a közművelődési tevékenységet végző civil szervezetekre, amennyiben az önkormányzattal feladat-ellátási megállapodást kötöttek,

d) a közművelődési vállalkozásokra, amennyiben az önkormányzattal feladat-ellátási megállapodást kötöttek.

**2. Az önkormányzat közművelődési feladatai ellátásának módja**

**2. §**

(1) Az önkormányzat a közművelődési feladatainak ellátását

a) teljes körűen a fenntartásában működő (2) bekezdés szerinti költségvetési intézmény és telephelyei,

b) közművelődési megállapodások

útján biztosítja.

(2) Az önkormányzat közművelődési feladatait az AGORA Szombathelyi Kulturális Központ (9700 Szombathely, Március 15. tér 5.) az Alapító Okiratában foglalt székhelyén és telephelyein teljes körűen látja el.

**3.§**

A közművelődési alapszolgáltatásokat nyújtó intézmények, gazdasági társaságok és civil szervezetek felsorolását, az általuk nyújtott közművelődési alapszolgáltatások körét és a feladatellátás finanszírozásának módját az 1. melléklet tartalmazza.

**3. A közművelődési megállapodás szabályai**

**4. §**

(1) Közművelődési megállapodás az önkormányzat közművelődési feladatainak ellátására olyan – a Törvény követelményeinek megfelelő – jogi vagy természetes személlyel köthető, amelynek igazolt módon nem áll fenn köztartozása.

(2) A közművelődési megállapodás megkötése előtt a jogi vagy természetes személy köteles a létesítő okiratában, vagy tevékenységi körei közt meghatározott közművelődési célt, tevékenységet hiteles dokumentummásolattal igazolni.

(3) A közművelődési megállapodás megkötésére Szombathely Megyei Jogú Város Közgyűlésének a kultúráért, illetve a jogi ügyekért felelős bizottsága előzetes véleményének kikérését követően a Közgyűlés jogosult.

(4) Az önkormányzattal közművelődési megállapodást kötött szervezetek előző évi közművelődési tevékenységükről a kultúráért felelős bizottságnak minden év január 31. napjáig kötelesek beszámolni.

**4. A közművelődési feladatellátáshoz szükséges feltételek biztosítása**

**5. §**

1. Az önkormányzat a közművelődési alapszolgáltatások megszervezése érdekében

a) közművelődési intézményt működtet,

b) pénzügyi támogatást biztosít civil szervezetek által fenntartott közösségi színterek működéséhez,

c) a kiemelt városi nagyrendezvények, fesztiválok, nemzetiségi kultúra, gyermek és ifjúsági feladatok finanszírozására éves költségvetésében keretet különít el,

d) közművelődési feladatellátási szerződéssel biztosítja a 4.§-ban meghatározott feltételeknek megfelelő egyesületek, alapítványok, civil szervezetek, civil kezdeményezések közművelődési feladatainak ellátását.

e) pénzügyi támogatást biztosít a városban működő horvát, szlovén, német, roma nemzetiségek közművelődési tevékenységéhez.

(2) Az önkormányzat a közösségi és társadalmi részvétel fejlesztése érdekében működteti az AGORA Szombathelyi Kulturális Központ által az ifjúsági feladat-ellátást végző Ifjúsági Szolgálatot.

**6. §**

1. A közművelődési feladatellátáshoz az önkormányzat kulturális központot biztosít a szükséges személyi, tárgyi és létesítményi feltételekkel. A szakképzettségi feltételek biztosításáról az intézmény vezetője köteles gondoskodni.

(2) Az infrastrukturális, továbbá szakmai feltételek fejlesztése céljából a fenntartó önkormányzat, valamint a közművelődési feladatot ellátó intézmény lehetőségéhez mérten pályázati forrásokkal is elősegíti a minőségi szolgáltatás biztosítását, a további fejlődés lehetőségét.

**5. A közművelődés finanszírozásának módja**

**7.§**

(1) Az önkormányzat a közművelődéssel kapcsolatos alapszolgáltatásait saját költségvetéséből finanszírozza. Ennek forrása a központi költségvetésből származó normatív állami hozzájárulás, a saját bevétel, a központi költségvetési forrásból pályázati úton elnyerhető érdekeltségnövelő támogatások, és az elkülönített állami pénzalapokból, valamint pályázati úton elnyerhető támogatások.

(2) Az önkormányzat a központi költségvetési forrásból a közművelődési alapszolgáltatások támogatására biztosítandó pályázatok elnyeréséhez adható önrészt mindenkori éves költségvetési rendeletében határozza meg.

(3) A pénzügyi támogatás nyújtásának részletes szabályai a támogatási szerződésben kerülnek rögzítésre.

**6. Záró rendelkezések**

**8.§**

1. Ez a rendelet a kihirdetését követő napon lép hatályba.
2. Hatályát veszti a Szombathely Megyei Jogú Város Önkormányzata közművelődési, közgyűjteményi feladatairól és ellátásuk módjáról szóló 7/2008. (IV.29.) önkormányzati rendelet.

**/: Dr. Nemény András :/** **/: Dr. Károlyi Ákos :/**

**polgármester** **jegyző**

1. melléklet a …….. /2020. (… ….) önkormányzati rendelethez

**Közművelődési alapszolgáltatásokat nyújtó intézmények, egyesületek, civil szervezetek**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  | **A** | B | C | D | E | F | G | H |
|  | **alap-szolgáltatást nyújtó megnevezése** | **művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása** | **közösségi és társadalmi részvétel fejlesztése** | **az egész életre kiterjedő tanulás feltételeinek biztosítása** | **a hagyományos közösségi kulturális értékek átörökítése feltételeinek biztosítása** | **amatőr alkotó- és előadó-művészeti tevékenység feltételeinek biztosítása** | **tehetség gondozás és –fejlesztés feltételeinek biztosítása** | **kulturális alapú gazdaságfejlesztés** | **a feladat-ellátás finanszírozása** |
| **1** | **Vas Megyei Tudományos Ismeret -terjesztő Egyesület** | **x** | **x** | **x** | **x** |  | **x** |  | **feladat-ellátási megálla-podás útján** |
| **2** | **Zanati Kulturális és Sport-egyesület** | **x** | **x** |  | **x** | **x** |  |  | **feladat-ellátási megálla-podás útján** |
| **3** | **Gyöngyös-hermán-Szentkirályi Polgári Kör** | **x** | **x** |  | **x** |  |  |  | **feladat-ellátási megálla-podás útján** |
| **4** | **Herényi Kulturális és Sport Egyesület** | **x** | **x** |  | **x** | **x** |  | **x** | **feladat-ellátási megálla-podás útján** |

**I N D O K O L Á S**

**Szombathely Megyei Jogú Város Közgyűlésének a helyi közművelődési feladatok ellátásáról szóló önkormányzati rendeletéhez**

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény közművelődésre vonatkozó rendelkezései jelentősen módosultak. Tekintettel a törvényi változásokra, továbbá a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendeletre, valamint figyelembe véve, hogy Szombathely Megyei Jogú Város Közgyűlésének a helyi közművelődési és közgyűjteményi feladatairól, valamint ellátásának módjáról szóló 7/2008. (IV.29.) önkormányzati rendelete a közgyűjteményi feladatokra vonatkozó rendelkezéseket is tartalmazza, illetve legutóbb 2013. évben került módosításra, szükséges új önkormányzati rendelet megalkotása a helyi közművelődés ellátására vonatkozóan.

**1.§**

Szabályozza a rendelet személyi hatályát.

**2.§**

Tartalmazza az önkormányzat közművelődési feladat-ellátásának módját.

**3.§ és 1. melléklet**

A közművelődési alapszolgáltatásokat nyújtó intézmények, gazdasági társaságok és civil szervezetekre vonatkozóan a melléket tartalmazza az általuk nyújtott közművelődési alapszolgáltatások körét és a feladatellátás finanszírozásának módját.

**4. §**

A közművelődési megállapodás megkötésére vonatkozó szabályozást, illetve a szervezetek beszámolási kötelezettségét tartalmazza.

**5-6. §**

Tartalmazza a közművelődési feladatok ellátásához az önkormányzat részéről biztosítandó feltételeket.

**7.§**

Tartalmazza a helyi közművelődési feladatok finanszírozásának módját.

**8.§**

Tartalmazza a rendelet hatályba lépését, továbbá a 7/2008. (IV.29.) önkormányzati rendelet hatályon kívül helyezését.

**ELŐZETES HATÁSVIZSGÁLAT**

**Szombathely Megyei Jogú Város Közgyűlésének**

**…../2020. (……) önkormányzati rendelete**

**a helyi közművelődési feladatok ellátásáról**

1. **A rendelet-tervezet társadalmi, gazdasági, költségvetési hatása**

Az új rendelet megalkotásának célja, hogy a helyi lakosság kulturális, művelődési szükségleteit figyelembe véve határozza meg a közművelődési alapszolgáltatások biztosítására vonatkozó feltételrendszert és a hozzá kapcsolódó feladatokat, ezért jelentős társadalmi hatása van.

A rendeletben foglaltak végrehajtásának közvetlen gazdasági, költségvetési hatása nincs, a rendelettel a korábbi támogatási struktúra nem változik.

1. **A rendelet-tervezet környezeti és egészségi hatása**

A rendelet-tervezetnek környezeti és egészségi hatása nincs.

**3. A rendelet-tervezet adminisztratív terheket befolyásoló hatása**

A rendelet elfogadásával adminisztratív teher nem keletkezik.

1. **A jogszabály megalkotásának szükségessége**

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény, módosítása, továbbá a 20/2018. (VII.9.) EMMI rendelet hatályba lépése. A rendelet megalkotásának elmaradása esetén az önkormányzat mulasztásos törvénysértést követne el.

1. **A jogszabály alkalmazásához szükséges személyi, tárgyi, szervezeti és pénzügyi feltételek**

A jogszabály alkalmazásához a személyi, tárgyi, szervezeti feltételek rendelkezésre állnak.

**Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.**